RÅDETS RESOLUTION af 15. juli 1996 om erhvervsuddannelsescertifikaters klarhed (96/C 224/04)

RÅDET FOR DEN EUROPÆISKE UNION,

som henviser til traktaten om oprettelse af Det Europæiske Fællesskab,

som henviser til direktiv 92/51/EØF af 18. juni 1992 om anden generelle ordning for anerkendelse af erhvervsuddannelser til supplering af direktiv 89/48/EØF (1),

som henviser til beslutning 85/368/EØF af 16. juli 1985 om sammenlignelighed af de ved erhvervsuddannelse i medlemsstaterne opnåede kvalifikationer (2), og

som tager følgende i betragtning:

(1) I henhold til traktatens artikel 3, litra c), er fjernelse af hindringerne for den frie bevægelighed for personer mellem medlemsstaterne et af Fællesskabets mål;

(2) de bestemmelser, som Rådet hidtil har vedtaget om gensidig anerkendelse af uddannelse og erhvervsuddannelse samt erhvervserfaring, gælder kun for adgangen til de erhverv, der er reguleret i en medlemsstat;

(3) det er hensigtsmæssigt at øge erhvervsuddannelsescertifikaternes klarhed;

(4) det er vigtigt, at EU-borgernes mobilitet fremmes ved hjælp af procedurer, der kan lette anvendelsen af de kvalifikationer, de erhverver;

(5) i nogle medlemsstater er erhvervsuddannelserne en integreret del af det almene uddannelsessystem, medens der i andre medlemsstater er tale om to forskellige systemer;

(6) initiativer som f.eks. »kompetenceporteføljen« kræver i hvert fald klare certifikater, som giver arbejdsgiverne grundlæggende oplysninger om indholdet og arten af den gennemførte uddannelse og den opnåede praktiske erfaring;

(7) i Rådets resolution af 18. december 1990 om sammenligneligheden af erhvervsuddannelseskvalifikationer (3) opfordres Kommissionen til at fremsætte forslag, der sikrer en virkelig fri bevægelighed for arbejdstagere i Fællesskabet;

(8) i fællesskabspagten om arbejdstagernes grundlæggende arbejdsmarkedsmæssige og sociale rettigheder, som de tolv EF-medlemsstaters stats- og regeringschefer vedtog på Det Europæiske Råds møde den 9. december 1989 i Strasbourg, hedder det i afsnit I, punkt 3, at hindringer for retten til fri bevægelighed, der skyldes manglende anerkendelse af eksamensbeviser eller tilsvarende faglige kvalifikationer, skal afskaffes;

(9) i Rådets resolution af 3. december 1992 om kvalifikationers gennemsigtighed (4) fastsættes det som mål at fremme gensidig forståelse for de forskellige uddannelsessystemer og med hensyn til kvalifikationerne at gøre de muligt for dem, der ønsker det, at dokumentere deres erhvervsmæssige kvalifikationer, uddannelse og erhvervserfaring klart og effektivt over for potentielle arbejdsgivere i Den Europæiske Union og at hjælpe arbejdsgiverne med at få let adgang til klare beskrivelser af kvalifikationer og erhvervserfaring, således at de kan konstatere, om kvalifikationerne hos arbejdssøgende fra andre medlemsstater svarer til det arbejde, der tilbydes;

(10) i Rådets resolution af 11. juni 1993 om erhvervsuddannelse i 1990'erne (5) fastsættes det som mål at forbedre uddannelsernes kvalitet og sikre klarhed i Fællesskabet med hensyn til den enkeltes erhvervskvalifikationer og erhvervserfaring;

(11) i Rådets resolution af 5. december 1994 vedrørende erhvervsuddannelsens kvalitet og tiltrækningskraft (6) bekræftes det, at der bør skabes muligheder for, at de erhvervsmæssige færdigheder, der er erhvervet ved grund- eller efter- og videreuddannelse, beskrives på flere sprog på en sådan måde, at de entydigt kan identificeres og sammenlignes med de krav, der er forbundet med den tilbudte stilling;

(12) i Kommissionens hvidbog om uddannelse og erhvervsuddannelse med titlen »Undervise og lære - på vej mod det kognitive samfund« gentages opfordringen til at træffe foranstaltninger, der kan fremme unge og vosknes mobilitet og gensidig anerkendelse af nye kompetenceområder samt den bedste måde at erhverve, bedømme og dokumentere denne kompetence på;

I. UNDERSTREGER BETYDNINGEN AF,

1. a) at give indehaverne af erhvervskvalifikationer mulighed for at opnå certifikater, der klart viser de færdigheder, de har tilegnet sig

b) at give arbejdsgiverne og/eller andre involverede personer og instanser adgang til de oplysninger, der er nødvendige for at forstå erhvervsuddannelsescertifikaternes indhold og for at bedømme, om de svarer til virksomhedens behov

2. a) at tage hensyn til de mange forskellige uddannelsessystemer i medlemsstaterne og til forskellene mellem de instanser i de enkelte medlemsstater, der er bemyndiget til at udstede erhvervsuddannelsescertifikater

b) at gøre erhvervsuddannelsescertifikaterne klarere og mere forståelige, således at de i højere grad bliver anvendelige for såvel arbejdsgivere som arbejdstagere i alle medlemsstater;

II. OPFORDRER PÅ DENNE BAGGRUND MEDLEMSSTATERNE TIL UNDER HENSYN TIL NATIONAL PRAKSIS OG DET ANSVAR, DER PÅHVILER DE KOMPETENTE MYNDIGHEDER,

1. at gøre erhvervsuddannelsescertifikaterne klarere ved at sørge for, at de f.eks. kommer til at omfatte følgende:

a) angivelse af den instans, der har udstedt certifikatet, og dennes retlige status

b) personoplysninger om certifikatets indehaver

c) angivelse af de fulgte erhvervsuddannelseskursers formål, varighed og indhold og en så indgående beskrivelse som muligt af de opnåede erhvervskvalifikationer

d) angivelse af de afsluttende resultater af de fulgte erhvervsuddannelseskurser

e) oplysninger om certifikaternes gyldighed med hensyn til adgang til arbejde og/eller yderligere uddannelsesforløb;

2. at træffe de nødvendige foranstaltninger til, at der kan udstedes erhvervsuddannelsescertifikater på andre fællesskabssprog.

III. OPFORDRER KOMMISSIONEN TIL,

1. at støtte medlemsstaternes indsats for i påkommende tilfælde at indføre nye, klare certifikatmodeller på grundlag af denne resolution som led i EF-initiativer og -programmer, navnlig Leonardo da Vinci- og SOCRATES-programmerne;

2. at forelægge Europa-Parlamentet og Rådet beretninger om de fremskridt, der er opnået inden for det område, der dækkes af denne resolution; den første beretning skal forelægges fem år efter resolutionens vedtagelse.

(1) EFT nr. L 209 af 24. 7. 1992, s. 25. Direktivet er senest ændret ved Kommissionens direktiv 95/43/EF (EFT nr. L 184 af 3. 8. 1995, s. 21).

(2) EFT nr. L 199 af 31. 7. 1985, s. 56.

(3) EFT nr. C 109 af 24. 4. 1991, s. 1.

(4) EFT nr. C 49 af 19. 2. 1993, s. 1.

(5) EFT nr. C 186 af 8. 7. 1993, s. 3.

(6) EFT nr. C 374 af 30. 12. 1994, s. 1.